**KRITÉRIÁ NA VYHODNOTENIE PONÚK A**

**PRAVIDLÁ UPLATŇOVANIA KRITÉRIÍ NA VYHODNOTENIE PONÚK**

**„Ochranný protichemický oblek s príslušenstvom“**

Ponuky uchádzačov sa vyhodnocujú na základe Najlepšieho pomeru ceny a kvality, a to na základe nasledovných kritérií:

**1. Celková cena za predmet zákazky v eur bez DPH** (ďalej len „Cena“) s váhou 90 % (90 bodov)

**2. Lehota dodania predmetu zákazky od účinnosti kúpnej zmluvy v dňoch** (ďalej len „lehota dodania“) s váhou 10 % (10 bodov)

**Cena** je definovaná ako súčin jednotkovej ceny (JC) a počtu jednotlivých položiek podľa Štruktúrovaného rozpočtu ceny, ktorý je prílohou č. 3 súťažných podkladov, v zmysle špecifikácie predmetu zákazky uvedenej v prílohe č. 1 súťažných podkladov a v obchodných podmienkach uvedených v prílohe č. 2 súťažných podkladov (porovnávací parameter - najnižšia cena). Neuvedenie jednotkovej ceny bude znamenať, že ponuka uchádzača je neúplná a nespĺňa požiadavky verejného obstarávateľa na predmet zákazky. Uchádzačom navrhovaná jednotková cena musí byť uvedená v EUR, matematicky zaokrúhlená na dve desatinné miesta. Štruktúrovaný rozpočet ceny s uvedením cien úspešného uchádzača sa stane súčasťou zmluvy uzavretej s úspešným uchádzačom.

Navrhovaná **lehota dodania** nesmie byť dlhšia ako lehota uvedená v bode 8 SP. Navrhovaná lehota dodania úspešného uchádzača bude súčasťou zmluvy (bod 4.2) uzavretej s úspešným uchádzačom.

**Ponuky sa vyhodnotia podľa jednotlivých kritérií.**

Hodnotenie kritéria č. 1 - Ceny:

Maximálny počet 90 bodov sa pridelí ponuke uchádzača s najnižšou Cenou. Pri ostatných ponukách sa počet bodov určí úmerou, t. j. počet bodov sa určí ako podiel najnižšej navrhovanej Ceny a navrhovanej Ceny príslušnej vyhodnocovanej ponuky prenásobený maximálnym počtom bodov 90 za toto kritérium. Počet bodov sa zaokrúhli na 2 desatinné miesta.

Hodnotenie kritéria č. 2 - lehoty dodania:

Dni sa predkladajú s presnosťou na celé čísla.

Maximálny počet 10 bodov sa pridelí ponuke s najkratšou lehotou dodania predmetu zákazky. Pri ostatných ponukách sa počet bodov určí úmerou, t.j. počet bodov sa určí ako podiel najkratšej navrhovanej lehoty dodania predmetu zákazky a navrhovanej lehoty príslušnej vyhodnocovanej ponuky prenásobený maximálnym počtom 10 bodov pre toto kritérium. Počet bodov sa zaokrúhli na 2 desatinné miesta.

**Upozornenie:** Pre účely hodnotenia ponúk podľa kritéria lehota dodania nebude zohľadňovaný návrh na plnenie tohto kritéria väčší ako 90 dní a menší ako 30 dní. Tzn., že uchádzačov návrh na plnenie kritéria lehota dodania môže byť **v intervale od** **30 do 90 dní**. Návrh na plnenie kritéria lehota dodania väčší ako 90 dní znamená nesplnenie požiadaviek na predmet zákazky. V elektronickom formuláre na vypĺňanie návrhu na plnenie kritéria lehota dodania v systéme JOSEPHINE nie je možné vyplniť hodnotu menšiu ako 30 a väčšiu ako 90.

Pri každom uchádzačovi sa počty bodov, ktoré získal na jednotlivé kritériá, spočítajú.

Pri vyhodnotení bude zostavené poradie ponúk úspešnosti ponúk. Ponuky budú zoradené podľa výšky počtu (súčtu) bodov za jednotlivé kritériá. Na prvom mieste poradia sa umiestni tá ponuka, ktorá bude mať najviac bodov sa všetky kritériá. Úspešným sa stane uchádzač, ktorého ponuka bude mať najviac bodov za všetky kritériá.

**Návrh na plnenie kritérií**

Uchádzač vyplní prílohu č. 3 Štruktúrovaný rozpočet ceny týchto SP a predloží ho v ponuke a zároveň vyplní v elektronickom ponukovom formulári v elektronickom prostriedku JOSEPHINE jednotkovú cenu a počet dní. Ceny a dni v elektronickom ponukovom formulári v systéme JOSEPHINE a ceny v prílohe č. 3 Štruktúrovanom rozpočte ceny musia byť samozrejme rovnaké. V prípade rozdielu platia údaje uvedené v elektronickom ponukovom formulári v systéme JOSEPHINE.